Luister: ‘Tweede hoofstuk’ vir Nicholis Louw (en sy vlamskoene stap saam)Nicholis Louw kuier in die Maroela Media-ateljee. ŉ Nuwe seisoen het vir Nicholis Louw se sangloopbaan aangebreek. Maar, keer hy laggend, aanhangers hoef nie té bekommerd te wees nie: Die kenmerkende skoene met die vlamme – waarmee hy die afgelope twee dekades ŉ pad in die musiekbedryf stap – is beslis nie permanent in die kas gebêre nie. Die bekende sanger, wat pas die splinternuwe enkelsnit getiteld “Sandkasteel” bekend gestel het, vertel trots in die Maroela Media-ateljee dat hy nog elkeen van dié peperduur skoene wat hy oor die jare gedra het, besit. Al is dit nou “hoofstuk twee” van sy loopbaan, sal hy dié skoene nooit ontgroei nie, skerts hy. “Ek sien mooi daarna om en bêre die heel mooiste pare vir baie spesiale optredes, soos die Krone-konserte. Soms moet jy mense net weer herinner wie jy is,” lag hy. Sy loopbaan het in 2003 begin met sy debuutalbum My hart is aan die brand. Nou, byna 20 jaar later, is dit tyd om ŉ nuwe rigting met sy musiek in te slaan. “Treffers soos ‘Net die een vir my’ en ‘Rock daai lyfie’ het my loopbaan vir 20 jaar gedra, maar in ŉ stadium het ek begin wonder hoe lank my loopbaan nog volhoubaar gaan wees as ek nie nuwe musiek maak nie.” “Sandkasteel”, wat saam met die sanger en liedjieskrywer Juan Boucher geskryf is, is ŉ kragtige ballade en is die eerste bladsy van Nicholis se nuwe hoofstuk. Dit is juis waaroor sy nuwe snit handel. Nicholis op die stel van die musiekvideo vir ‘Sandkasteel’. (Foto: Facebook/Nicholis Louw) “Dit is een van die eerlikste liedjies wat ek nog ooit geskryf het. Dit is amper ŉ dekade sedert ek ŉ oorspronklike album uitgereik het en ek is uiteraard ŉ dekade ouer,” sê die 43-jarige sanger. “Ek lê my hart bloot in ’Sandkasteel’. Soms skryf jy ŉ liedjie na aanleiding van die mark se aanvraag, maar soms lê jy jou hart bloot en dié is een van daardie liedjies.” Al het hy agt jaar laas nuwe musiek uitgereik, het Nicholis se loopbaan as sanger nie stilgestaan nie. Hy toer steeds die land plat. “Die liedjie is definitief meer volwasse, maar jy kan steeds hoor dit is ek. Ek klink steeds dieselfde en ek hoop ek lyk ook nie veel ouer nie,” skerts hy. Hy vertel Juan, wat onlangs die liedjie “Dogter” uitgereik en ook ŉ trefferalbum getiteld Gewigloos uitgereik het, het hom uit die bloute gebel om te vra of hulle saam kan werk aan ŉ liedjie. Nicholis op die Krone-verhoog met sy bekende vlamskoene aan. (Foto: Facebook/Nicholis Louw) “Hy het gesê hoe ek hom geïnspireer het toe hy ŉ jong musikant was en hy het vertonings begin opnoem waar hy my gesien optree het. Hy het gesê hy mis dit om nuwe goed van my oor die radio te hoor en het gevra of hy saam met my ŉ nuwe liedjie vir my kan skryf.” Nicholis sê die gebaar het hom heeltemal onkant betrap. “Die beste woord om dit te beskryf, is ‘generous’.” Hy hoop om binnekort weer die land aan die brand te sing met sy nuwe, meer volwasse musiek –kenmerkende vlamskoene en al. “Ek is nou 43, maar dit beteken nie ek is oud nie, hoor! Pop- en bubblegum-musiek het my vir 20 jaar onderhou, maar dit is nou tyd om die musiek aan te pas en dié nuwe liedjie neem my in daardie rigting.” “Sandkasteel” is op alle groot digitale platforms beskikbaar. Die musiekvideo sal binnekort beskikbaar wees.